APSTIPRINĀTS 
ar Jēkabpils novada domes
29.05.2025. lēmumu Nr.358 
 (protokols Nr.9, 34.punkts)

Izdots saskaņā ar Pašvaldību likuma 
10.panta pirmās daļas 8.punktu, 
Valsts pārvaldes iekārtas likuma 28.pantu
                           
Jēkabpils Vēstures muzeja nolikums

I.Vispārīgie jautājumi 

1. Jēkabpils Vēstures muzejs (turpmāk - Muzejs) ir Jēkabpils novada domes (turpmāk – Dome) izveidota  un tās padotībā esoša pastarpinātās pārvaldes iestāde. 
2. Muzeja  mērķis ir apzināt, vākt, glabāt, pētīt un popularizēt liecības par Jēkabpils vēsturi, parādot tās kā Sēlijas kultūrvēsturiskā novada lielākās pilsētas savdabību un īpašo  nozīmi Latvijas kultūrvidē , kā arī restaurēt un saglabāt Krustpils viduslaiku pili , veicinot tās aktīvu iekļaušanos kultūras tūrismā.  
3. Muzejs savā darbībā ievēro Satversmi, Muzeju likumu, citus likumus, Ministru kabineta noteikumus, Jēkabpils novada domes saistošos noteikumus, lēmumus, rīkojumus, kā arī šo nolikumu.
4. Muzejs tiek finansēts no Jēkabpils novada pašvaldības budžeta līdzekļiem atbilstoši Domes apstiprinātajai Muzeja budžeta tāmei.   
5. Muzeju izveido, reorganizē vai likvidē Dome, pieņemot attiecīgu lēmumu. Muzeja nolikumu apstiprina un grozījumus tajā izdara Dome. 
6. Muzejs darbojas Jēkabpils novada pašvaldības izpilddirektora pakļautībā.
7. Muzejam ir noteikta parauga veidlapa un zīmogs.    
8. Muzeja adrese ir Rīgas iela 216B, Jēkabpils, Jēkabpils novads, LV - 5202.


II. Muzeja funkcijas, uzdevumi un tiesības

9. Muzejam ir šādas funkcijas:
9.1. Muzeja krājuma komplektēšana, dokumentēšana, saglabāšana un pieejamības nodrošināšana
9.2. Muzeja krājuma un ar to saistītās informācijas izpēte
9.3. Sabiedrības izglītošana, izmantojot Muzeja ekspozīcijas, izstādes un izglītojošās programmas, kā arī citus ar Muzeja darbību saistītus komunikācijas veidus
9.4. Pašvaldības ilgtspējīgas attīstības stratēģijā paredzēto uzdevumu pildīšana savas kompetences ietvaros, un pamatojoties uz Muzeja attīstības stratēģiju
9.5. Citu normatīvajos aktos noteikto funkciju veikšan.
10. Lai nodrošinātu funkciju izpildi, Muzejs veic šādus uzdevumus:
10.1. Veido un uztur Muzeja krājumu
10.2. Nodrošina krājuma un ar to saistītās informācijas saglabāšanu
10.3. Nodrošina krājuma pieejamību un  ar to saistīto konsultāciju sniegšanu
10.4. Veic ar Muzeja krājumu saistītus pētījumus un to publiskošanu
10.5. Nodrošina Muzeja valdījumā esošo Nacionālā krājuma priekšmetu un kolekciju aprakstu ievadīšanu Nacionālā muzeju krājuma kopkataloga informācijas sistēmā
10.6. Izstrādā, iekārto un uztur pastāvīgās ekspozīcijas un izstādes
10.7. Sagatavo un vada izglītojošās programmas un citas ar Muzeja darbību saistītas aktivitātes
10.8. Sniedz publiskos pakalpojumus, ievērojot normatīvo aktu prasības
10.9. Uztur Muzeja darbībai nepieciešamo infrastruktūru
10.10. Nodrošina Muzeja publicitāti
10.11. Piedalās valsts nozīmes un starptautisku sadarbības programmu un projektu izveidē un īstenošanā savā kompetencē esošajās jomās
10.12. Sadarbībā ar kultūras, izglītības, tūrisma institūcijām piedalās valsts un pašvaldības kultūrpolitikas īstenošanā
10.13. Sniedz pārskatu par savu darbu pašvaldībai un Kultūras ministrijai normatīvajos aktos noteiktajā kārtībā
10.14. Akreditējas normatīvajos aktos noteiktajā kārtībā
10.15. Veic citus normatīvajos aktos noteiktos uzdevumus.
11. Muzejam ir šādas tiesības:
11.1. Veikt darbības un sniegt pakalpojums , kas saistīti ar tā pamatfunkciju īstenošanu
11.2. Slēgt civiltiesiskus darījumus, lai sekmētu Muzeja krājuma saglabāšanu, papildināšanu, izpēti, popularizēšanu un muzeja darbības nodrošināšanu
11.3. Iekasēt maksu par sniegtajiem publiskajiem pakalpojumiem, saskaņā ar Domes apstiprināto cenrādi. Priekšlikumus pakalpojumu maksas izcenojumiem apstiprināšanai iesniedz muzeja direktors
11.4. Savas darbības nodrošināšanai iegūt papildus finansējumu: ziedojumus, dāvinājumus, valsts/pašvaldību dotācijas, ārvalstu finansiālu palīdzību, piedalīties projektu konkursos finanšu līdzekļu piesaistīšanai
11.5. Atbilstoši kompetencei sadarboties ar valsts un pašvaldību institūcijām, nevalstiskajām organizācijām, fiziskām un juridiskām personām, kā arī starptautiskām institūcijām muzeja darbības jautājumos
11.6. Veikt saimniecisko darbību, iznomāt telpas, izgatavot un pārdot suvenīrus vietējo amatnieku ražojumus,  kā arī veikt citas darbības, kas nepieciešamas muzeja pamatfunkciju veikšanai un darbības veicināšanai
11.7. Dibināt tiešus sakarus ar muzejiem un citām kultūrizglītības iestādēm ārvalstīs, iestāties nacionālās un starptautiskās muzeju organizācijās un piedalīties to darbībā.

III. Muzeja struktūra un darba organizācija

12.Muzejam ir šāda struktūra:
12.1. Administratīvā nodaļa
12.2. Komunikāciju nodaļa
12.3. Saimnieciskā nodaļa
12.4. Brīvdabas nodaļa “Sēļu sēta” ar adresi Filozofu ielā 6, Jēkabpils, Jēkabpils novads.
13. Muzeja darbu vada muzeja direktors, kuru amatā apstiprina Dome normatīvajos aktos noteiktajā kārtībā. Darba līgumu ar muzeja direktoru slēdz Jēkabpils novada pašvaldības izpilddirektors.
14. Muzeja direktors:
14.1. Organizē, realizē un kontrolē Muzeja funkciju un uzdevumu izpildi
14.2. Kontrolē budžeta izpildi Muzeja pakalpojumu jomā
14.3. Organizē un plāno Muzeja darbu, un ir atbildīgs par Muzeja darbību, realizējot tā uzdevumus un tiesības, kā arī atbild par saimniecisko un finansiālo darbību, finanšu un materiāli tehnisko resursu lietderīgu izmantošanu
14.4. Vada un organizē administratīvo darbu un nodrošina Muzeja darbības nepārtrauktību
14.5. Bez īpaša pilnvarojuma pārstāv Muzeju visās valsts un pašvaldību iestādēs, tiesību aizsardzības iestādēs, citās institūcijās un attiecībās ar juridiskām un fiziskām personām, tiesā
14.6. Nosaka Muzeja darbinieku amata pienākumus, uzdevumus un kompetenci, izstrādā  un apstiprina amata aprakstus, organizē kvalifikācijas un profesionālā līmeņa paaugstināšanu, atbilstoši normatīvo aktu prasībām
14.7. Pieņem un atbrīvo no darba Muzeja darbiniekus, slēdz darba līgumus
14.8. Pieņem lēmumus normatīvajos aktos noteiktajos gadījumos un kārtībā
14.9. Izstrādā un iesniedz Jēkabpils novada pašvaldībai Muzeja darba atskaites, pārskatus un citu pieprasīto informāciju, sagatavo Muzeja budžeta projektu
14.10. Savas kompetences ietvaros slēdz sadarbības, pirkuma, uzņēmuma, piegādes, nomas līgumus
14.11. Apstiprina norakstīšanas aktus par ilgtermiņa aktīvu ( izņemot nekustamo īpašumu), kuru atlikusī vērtība ir līdz 1500 eiro norakstīšanu
14.12. Iesniedz prasības tiesā un administratīvajās iestādēs
14.13. Pilnvaro darbiniekus pārstāvībai iestādēs un tiesā
14.14. Atbildīgs par Muzeja budžeta izlietojumu atbilstoši apstiprinātajai tāmei
14.15. Nepieciešamības gadījumā izstrādā Muzeja nolikuma grozījumu projektu
14.16. Veic citus pienākumus, kas noteikti amata aprakstā.
15. Muzeja direktoram var būt vietnieki, kurus pieņem darbā  un atlaiž no darba Muzeja direktors.

IV . Muzeja manta un finansēšana

16. Muzeja krājums ir Muzeja valdījumā esošs pašvaldības īpašums.
17. Muzeja pamatkrājums ir Nacionālā muzeju krājuma sastāvdaļa. Krājuma uzskaites, papildināšanas, saglabāšanas, restaurēšanas, izmantošanas un atsavināšanas kārtību reglamentē likumi un tiem pakārtotie normatīvie akti ( noteikumi, instrukcijas u.c). Muzeja krājuma muzejiskās vērtības un finansiālo novērtēšanu veic Muzeja Krājuma komisija.
18. Muzeja finanšu līdzekļus veido:
18.1. Pašvaldības budžeta dotācijas
18.2. Ieņēmumi no sniegtajiem maksas pakalpojumiem
18.3. Fizisku un juridisku personu ziedojumi un dāvinājumi
18.4. Projektu konkursos piesaistītie finanšu līdzekļi.
19. Finanšu līdzekļi tiek izlietoti saskaņā ar Jēkabpils novada pašvaldības  budžetā kārtējam gadam apstiprināto finansējumu, Jēkabpils novada domes lēmumiem, saistošajiem noteikumiem un atbilstoši veicamajiem uzdevumiem noteikto pašvaldības funkciju ietvaros. Finanšu līdzekļi tiek izlietoti, ievērojot normatīvos aktus par finanšu līdzekļu  un mantas izšķērdēšanas novēršanu, publiskajiem iepirkumiem, interešu konfliktu, veicot lietderības pārbaudi un finanšu līdzekļu racionālu izlietojumu.

V. Muzeja darbības  tiesiskais nodrošinājums

20. Muzeja darbības tiesiskumu nodrošina Muzeja direktors.
21. Muzeja darbinieku lēmumus un faktisko rīcību var apstrīdēt, iesniedzot attiecīgu iesniegumu Muzeja direktoram.
22. Muzeja direktora izdotos administratīvos aktus un faktisko rīcību var apstrīdēt Domē, bet Domes lēmumus var pārsūdzēt  tiesā normatīvajos aktos noteiktajā kārtībā.
23. Muzejs sniedz pieprasītus pārskatus pēc Domes un Jēkabpils novada pašvaldības izpilddirektora pieprasījuma.
24. Muzejs kārto patstāvīgi lietvedību un personāla lietvedību atbilstoši normatīvo aktu prasībām.
25. Muzeja grāmatvedības kārtošanu nodrošina iestādes “Jēkabpils novada  administratīvā pārvalde” Grāmatvedības nodaļa, veicot centralizētu grāmatvedības uzskaiti visām Jēkabpils novada pašvaldības izveidotajām iestādēm.
26. Jēkabpils novada domes priekšsēdētājam, priekšsēdētāja vietniekiem un izpilddirektoram ir tiesības jebkurā laikā pieprasīt pārskatu par Muzeja darbību.

VI.  Noslēguma jautājums

27. Ar šī nolikuma spēkā stāšanās brīdi spēku zaudē Jēkabpils novada domes 2021.gada 23.septembrī apstiprinātais “Jēkabpils Vēstures muzeja nolikums”. 

Jēkabpils novada domes priekšsēdētājs                  			                 R.Ragainis

